ORDE do 26 de novembro de 2008 pola que se aproban as bases que rexerán o concurso público de axudas complementarias ao programa comunitario de mobilidade Erasmus e Suíza e se anuncia a súa convocatoria para o curso académico 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/12/2008

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e Administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro, BOE do 19 xaneiro de 1988, DOG do 17 de febreiro, transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación no Decreto 62/1988, do 17 de marzo, DOG do 8 de abril.
A Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, está a levar adiante unha política de asistencia económica aos estudantes, que queda concretada en diversas accións, co obxecto de favorecer, dentro das limitacións orzamentarias, a mobilidade de estudantes, a competencia, a igualdade de oportunidades e a excelencia no rendemento académico.
Por esta orde, procédese a convocar as accións referidas á mobilidade estudantil, co obxectivo de favorecer novas oportunidades de formación e a incentivación do rendemento académico.
Cómpre subliñar que estas accións son compatibles coas bolsas e axudas ao estudo de carácter xeral convocadas polo Ministerio de Educación, Política Social e Deporte e coas axudas que para este fin destina a Comunidade Europea no marco do programa comunitario Erasmus. Como accións complementarias que son cobren un ámbito de actuación común coas convocatorias de carácter nacional e un ámbito propio que, nalgúns casos e polas súas propias bases, permiten aumentar a cantidade da axuda que recibe o solicitante por parte do Ministerio de Educación, Política Social e Deporte.
Estas accións son incompatibles, agás coas bolsas e axudas citadas no parágrafo anterior, con calquera outra destinada a ese mesmo fin por algunha das administracións públicas competentes ou calquera dos seus organismos, entes ou sociedades.
Polo que antecede, esta consellería
DISPÓN:
Artigo 1º.-Obxecto.
Convócanse, en réxime de concorrencia competitiva, axudas complementarias ao programa comunitario de mobilidade Erasmus e Suíza, destinadas aos estudantes universitarios matriculados nunha das tres universidades públicas galegas, ou nos centros asociados da UNED en Galicia, durante o curso 2008/2009, nunha titulación de carácter oficial e validez nacional conducente á obtención do título universitario oficial de grao, licenciado, arquitecto, enxeñeiro, diplomado, mestre, arquitecto técnico e enxeñeiro técnico.
Artigo 2º.-Orzamento e dotación económica.
As accións derivadas desta convocatoria ascenden a un total de 1.100.000 euros. Non obstante, esta contía, que pode ser incrementada en caso de producirse remanente doutras convocatorias financiadas con cargo ao mesmo crédito ou créditos incluídos no mesmo programa ou programas do mesmo servizo, financiarase con cargo á aplicación orzamentaria 09.04.422C.480.0 do proxecto de orzamentos xerais da Comunidade Autónoma de Galicia para o ano 2009, aprobado polo Consello da Xunta de Galicia e presentado no Parlamento de Galicia para a súa aprobación, na cal existe crédito axeitado e suficiente, e tramitarase conforme o establecido na Orde da Consellería de Economía e Facenda do 11 de febreiro de 1998, modificada polas ordes da Consellería de Economía e Facenda do 27 de novembro de 2000 (DOG do 29 de novembro) e do 25 de outubro de 2001 (DOG do 29 de outubro), pola que se regula a tramitación anticipada de gastos, quedando condicionada a adxudicación definitiva á existencia de crédito na
aplicación orzamentaria 09.04.422C.480.0 dos orzamentos da Comunidade Autónoma para o ano 2009.
Artigo 3º.-Período.
As actividades que se subvencionan nesta convocatoria serán realizadas durante o curso académico 2008-2009.
Artigo 4º.-Requisitos.
Poderán solicitar estas axudas os alumnos universitarios que cumpran os seguintes requisitos:
a) Estar matriculado no curso 2008-2009 en calquera das universidades públicas desta comunidade autónoma ou nos centros asociados da UNED en Galicia.
b) Cursar estudos universitarios de carácter oficial e validez nacional conducentes aos títulos universitarios de grao, licenciado, arquitecto, enxeñeiro, diplomado, mestre, arquitecto técnico e enxeñeiro técnico.
c) Ter concedida unha bolsa do programa comunitario Erasmus ou do Goberno de Suíza.
d) Non ter desfrutado desta bolsa complementaria en convocatorias anteriores.
Artigo 5º.-Solicitudes e prazo de presentación.
a) O prazo de presentación de solicitudes será de un mes contado desde o día seguinte ao da publicación desta orde no DOG. Enténdese por último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
b) As solicitudes, segundo o modelo ED417A que se publica como anexo I a esta orde, asinadas polo/a solicitante ou persoa que o/a representa, presentaranse no rexistro xeral da Xunta de Galicia, dirixidas á Dirección Xeral de Ordenación e Calidade do Sistema Universitario de Galicia, Subdirección Xeral de Universidades (edificio administrativo San Caetano, s/n, 15781 Santiago de Compostela), ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, BOE do 14 de xaneiro, para a presentación de instancias. Se a solicitude é remitida por correo presentarase en sobre aberto para que sexa datada e selada polo funcionario de correos antes de que proceda á súa certificación postal.
c) Tamén poderán presentarse en calquera dos rexistros oficiais das universidades do Sistema Universitario de Galicia, de conformidade coa Resolución do 25 de xuño de 2007, DOG do 3 de xullo, da Consellería de Educación e Ordenación Universitaria, pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
d) Non se admitirán como medio de presentación de solicitudes os servizos de mensaxaría privados.
Artigo 6º.-Documentación.
a) Solicitude, segundo modelo ED417A que figura como anexo a esta orde, asinada polo/a solicitante ou persoa que o/a representa.
b) Copia do DNI do solicitante.
c) Certificación académica completa, ou copia compulsada desta, en que se fará constar a nota media simple do expediente académico, obtida de acordo cos parámetros reflectidos no Protocolo de colaboración subscrito, con data 21 de febreiro de 2005, entre a Consellería de Educación e Ordenación Universitaria e as universidades de Santiago de Compostela, A Coruña e Vigo, publicado no DOG o día 23 de marzo de 2005 por resolución da Secretaría Xeral da Consellería de Educación e Ordenación Universitaria do 15 de marzo de 2005.
Os alumnos que estean cursando estudos de 2º ciclo (licenciado, arquitecto, enxeñeiro) por accederen desde unha titulación de 1º ciclo deberán enviar ademais a certificación académica deste.
d) Declaración xurada en que o solicitante indique se ten ou non solicitado ou concedido outro tipo de bolsa ou axuda para a mesma finalidade ante as administracións públicas ou outros entes públicos. Con este documento entenderase cumprido o requisito exixido no artigo 11º desta orde.
e) Documento facilitado pola entidade bancaria a nome do interesado en que conste o número da conta do cliente e os códigos que identifican o banco, a oficina e o díxito de control.
Artigo 7º.-Tramitación.
1. Unha vez comprobado que as solicitudes reúnen os requisitos establecidos nesta orde de convocatoria, exporanse as listas provisionais das solicitudes admitidas e excluídas por documentación nos taboleiros de anuncios da Consellería de Educación e Ordenación Universitaria, nas súas delegacións provinciais e nas vicerreitorías de estudantes das tres universidades galegas, e sinalaranse as causas de exclusión. Así mesmo, estas listas tamén poderán ser consultadas no portal educativo da Consellería de Educación e Ordenación Universitaria: www.edu.xunta.es/.
2. As listas provisionais de admitidos e excluídos serán expostas o día 23 de febreiro deste ano. Os interesados disporán dun prazo de reclamación comprendido desde o día 24 de febreiro ao 6 de marzo, ambos os dous incluídos; poderán durante ese prazo formular reclamacións para emendar erros e faltas de documentos ante a Dirección Xeral de Ordenación e Calidade do Sistema Universitario de Galicia, presentando a documentación necesaria. Transcorrido este prazo sen que se emenden as causas de exclusión arquivarase o expediente, logo da resolución de arquivo nos termos previstos no artigo 42 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Artigo 8º.-Criterios de distribución das axudas.
1. O importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada, de conformidade co artigo 17, número 3 da Lei 9/2007, do 13 de xuño, de subvencións de Galicia.
2. Todos os solicitantes que cumpran os requisitos establecidos na convocatoria e teñan a documentación completa no prazo sinalado recibirán unha axuda económica uniforme en función da súa permanencia no programa, que se distribuirá do seguinte modo:
Un trimestre: 120 euros.
Un semestre: 300 euros.
Curso completo: 400 euros.
3. Unha vez adxudicada a contía uniforme citada anteriormente, o orzamento restante será adxudicado pola comisión avaliadora tendo en conta a prioridade outorgada pola nota media simple do expediente académico (calculada cos parámetros reflectidos no Protocolo de colaboración subscrito, con data 21 de febreiro de 2005, entre a Consellería de Educación e Ordenación Universitaria e as universidades do SUG), aplicando os criterios que se establecen a continuación para determinar a contía que corresponda a cada alumno beneficiario ata o límite do orzamento dispoñible:
a) Expediente académico, aplicando os seguintes tramos segundo sexa a nota media simple.
3,50 a 4: 1.700 .
3 a 3,49: 1.400 .
2,50 a 2,99: 1.100 .
2 a 2,49: 800 .
1,50 a 1,99: 500 .
1 a 1,49: 200 .
0,50 a 1: 100 .
Menor de 0,50: 50 .
b) A todos os seleccionados segundo o criterio anterior asignaralles unha contía segundo o país en que estea situado o centro universitario onde realiza os seus estudos, de acordo coa seguinte distribución:
1. Dinamarca, Estonia, Finlandia, Suecia, Letonia, Lituania e territorios de ultramar de países de la U.E. (contía 400 euros).
2. Alemaña, Austria, Bélxica, Holanda, Chipre, Francia, Grecia, Hungría, Eslovaquia, Eslovenia, Irlanda, Italia, Malta, Polonia, Reino Unido, República Checa, Luxemburgo (contía 300 euros).
3. Portugal (contía 180 euros).
4. Suíza e resto de países pertencentes ao Espazo Europeo de Educación Superior (contía 300 euros).
4. A dotación económica asignada a cada beneficiario non poderá superar os 2.500 euros.
Artigo 9º.-Comisión avaliadora.
1. A selección dos candidatos será realizada por unha comisión avaliadora integrada por:
Presidente: o titular da Dirección Xeral de Ordenación e Calidade do Sistema Universitario de Galicia ou, por delegación, a subdirectora xeral de Universidades.
Vogais:
-O membro do equipo de goberno da Universidade de Santiago de Compostela responsable da materia.
-O membro do equipo de goberno da Universidade da Coruña responsable da materia.
-O membro do equipo de goberno da Universidade da Vigo responsable da materia.
-O xefe do Servizo de Apoio e Orientación aos Estudantes Universitarios.
Secretario: un funcionario da Dirección Xeral de Ordenación e Calidade do Sistema Universitario de Galicia, que actuará con voz e voto.
2. Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. Este nomeamento deberá recaer noutra persoa da dirección xeral ou da universidade correspondente, en virtude da súa representación.
Artigo 10º.-Resolución.
1. Efectuada a selección pola comisión, esta elevará, a través da Dirección Xeral de Ordenación e Calidade do Sistema Universitario de Galicia, un informe-proposta á conselleira de Educación e Ordenación Universitaria, quen emitirá a resolución correpondente. Contra esta resolución, que esgota a vía administrativa, os interesados poderán interpoñer recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, reguladora da xurisdición contencioso-administrativa.
2. Para os efectos establecidos no artigo 23, número 4, da Lei 9/2007, do 13 de xuño, de subvencións de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia. As solicitudes entenderanse desestimadas de non ditarse resolución expresa en dito prazo.
3. Os solicitantes excluídos poderán solicitar a devolución da documentación presentada no prazo máximo de dous meses a partir da publicación da resolución de concesión das axudas no Diario Oficial de Galicia.
Artigo 11º.-Pagamento.
As axudas aboaranse na conta bancaria indicada polo interesado, unha vez presentada a declaración xurada do conxunto das axudas solicitadas, tanto as aprobadas ou concedidas como as pendentes de resolución para a mesma finalidade das distintas administracións públicas competentes ou calquera dos seus organismos, entes ou sociedades.
Disposicións adicionais
Primeira.-A presentación de solicitude de concesión da axuda comportará autorización á Consellería de Educación e Ordenación Universitaria para:
a) Facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas así como as sancións impostas, cando proceda.
A reserva que o peticionario poida facer no sentido de non autorizar a publicidade dos datos nos rexistros, que en todo caso se terá que expresar, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
b) De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15.2º c) da Lei 9/2007, do 13 de xuño, de subvencións de Galicia, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das funcións de fiscalización e control que lle competen, segundo dispón o artigo 14.1º k) da Lei 9/2007, do 13 de xuño, de subvencións de Galicia.
Terceira.-Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, segundo prevé o artigo 17.4º da Lei 9/2007, do 13 de xuño, de subvencións de Galicia.
Cuarta.-O incumprimento total ou parcial de calquera das condicións establecidas na presente orde constituirá causa determinante de revogación da axuda e do seu reintegro, total ou parcial, polo beneficiario, segundo o disposto no artigo 33 da Lei 9/2007, do 13 de xuño, de subvencións de Galicia.
Disposicións derradeiras
Primeira.-Facúltase a persoa titular da Dirección Xeral de Ordenación e Calidade do Sistema Universitario de Galicia para adoptar todos os actos e medidas necesarias para o desenvolvemento desta orde.
Segunda.-Esta orde entrará en vigor o día seguinte da ao súa publicación no Diario Oficial de Galicia.
Santiago de Compostela, 26 de novembro 2008.
Laura Sánchez Piñón
Conselleira de Educación e Ordenación Universitaria
Ver referencia pdf "23800D005P022.PDF"